ועדת החינוך, התרבות והספורט, כנסת 18, פרוטוקול מספר 330, 2010-12-20 00:00

אלכס מילר: שלום, אני פותח את ישיבת הוועדה.

אלכס מילר: אנחנו הגענו להחלטה להעלות את החוק לקריאה שנייה ושלישית לאחר דיון שעשינו לפני כמה שבועות עם המשרדים הרלוונטיים לחוק.

אלכס מילר: הגענו להסכמות ברוב הדברים שהיו לא סגורים.

אלכס מילר: אני מקווה, שהיום אנחנו נאשר את החוק.

אלכס מילר: יש כמה עדכונים בנוגע לנוסח של החוק.

אלכס מילר: אנחנו נעבור על כולם.

מירב ישראלי: אני אתחיל לקרוא את נוסח החוק, ובכל פעם אני אגיד מה השתנה.

מירב ישראלי: קוראת סעיף 55ח:     1. בפקודת הרוקחים (נוסח חדש), התשמ"א-1981 (להלן – הפקודה), בסעיף 55א, בסופו יבוא: 	"תמרוק" – חומר המיועד לבוא במגע עם חלקים חיצוניים של גוף האדם במטרה לנקותו, לבשמו, לייפותו, לשנות את מראהו, להגן או לשמור עליו או לשפר את ריחות הגוף, למעט תכשיר.

מירב ישראלי: לעניין זה, "חלק חיצוני של גוף האדם" – עור, שערות וציפורניים, וכן שיניים וחלל הפה".

מירב ישראלי: 2. בסעיף 55ז לפקודה, סעיף קטן (א) – בטל.

מירב ישראלי: 3. אחרי סעיף 55ז לפקודה יבוא:     	55ח.

מירב ישראלי: גרסה א: לא ישווק אדם תמרוק שבייצור של הרכבו הסופי או של מרכיב ממרכיביו (בסעיף זה – תהליך הייצור) נערך ניסוי בבעלי חיים, אם הניסוי נערך בחלוף 90 ימים מיום שהמנהל הבכיר בשיטת בדיקה חלופית לניסוי לבדיקת ההרכב הסופי של התמרוק או מרכיב ממרכיביו (בפרק זה – חלופה מאושרת).

מירב ישראלי: בקריאה הראשונה הוועדה הביאה למליאה שתי אופציות.

מירב ישראלי: אופציה ראשונה היתה לתלות את כניסת האיסור לתוקף בקיום חלופות אחרות לניסויים בבעלי חיים.

מירב ישראלי: האופציה השנייה היתה ברוח הרגולציה האירופית, שבלי קשר לקיום של חלופות לניסויים בבעלי חיים, באיזשהו תאריך יעד ייאסר הייבוא של תכשירים שנוסו על בעלי חיים.

מירב ישראלי: אנחנו קיבלנו את העמדה של משרד הבריאות, ואני מבינה שזו גם העמדה של יתר משרדי הממשלה.

מירב ישראלי: העמדה היא ללכת בכיוון של הרגולציה האירופית ולקבוע תאריך יעד, שאחריו לא יהיה אפשר יותר לייבא תכשירים שנוסו על בעלי חיים.

מירב ישראלי: זה אומר, שאנחנו הולכים על גרסה ב'.

מירב ישראלי: לגרסה ב' יש הסתיגות.

מירב ישראלי: גרסה ב:     "לא ישווק אדם תמרוק שבייצור של הרכבו הסופי או של מרכיב ממרכיביו (בסעיף זה – תהליך הייצור)נערך ניסוי בבעלי חיים, אם התקיים אחד מאלה: (א) ניסוי כאמור נערך לאחר היום הקובע, ואולם עד יום י' בטבת התשע"ה (1 בינואר 2015), רשאי אדם לשווק תמרוק כאמור, אם לא נקבעה חלופה מאושרת לניסוי בתהליך הייצור של התמרוק.

מירב ישראלי: לעניין זה "היום הקובע"- יום תחילתו של חוק לתיקון פקודת הרוקחים (מס' 18) (איסור שיווק תמרוק שנוסה בבעלי חיים), התש"ע-2010 שר הבריאות, באישור ועדת החינוך, התרבות והספורט של הכנסת, רשאי, בצו, לדחות את המועד האמור בפסקת משנה (א) בשתי תקופות נוספות שלא יעלו על שנה כל אחת".

מירב ישראלי: ההסתייגות היא לשנות את התאריך ל-1 בינואר 2014.

מירב ישראלי: כלומר, להקדים את האיסור בשנה.

אלכס מילר: חה"כ חנין, האם אתה רוצה להסביר?

דב חנין: הדברים מדברים בעד עצמם.

דב חנין: אני חושב, שהיום אנחנו מקבלים פה הצעת חוק שהיא חשובה מאוד, ערכית מאוד.

דב חנין: המערכת מקבלת את הצעת החוק הזו בברכה.

דב חנין: אני מבין, שגם הגורמים שעוסקים בתמרוקים טוענים שאנחנו כבר נמצאים במצב טוב בתחום הזה.

דב חנין: לכן, אני לא חושב שיש צורך לקבוע תקופת הסתגלות כל כך ממושכת כמו שחשבנו עליה בתחילת הדרך.

דב חנין: אני חושב, שאנחנו יכולים לקצר בשנה.

דב חנין: לא ייגרם שום נזק.

דב חנין: להפך, תיגרם תועלת.

אלכס מילר: מה אומרים נציגי המשרדים?

שני קורח שמש: אין לנו התנגדות.

איתן כבל: פה זה לא כל המוסיף גורע.

אלכס מילר: אם אין למשרדים התנגדות לנוסח הזה, אז אין צורך להביא את זה כהסתייגות.

מירב ישראלי: אם מקבלים את זה  כתיקון, אז כן.

מירב ישראלי: אני ממשיכה לקרוא את הסעיף:    בתהליך הייצור של התמרוק ניתן היה לבצע את הבדיקות הנדרשות בשיטת בדיקה חלופית לניסוי בבעלי חיים, שהמנהל הכיר בה (בפרק זה – חלופה מאושרת).

מירב ישראלי: המנהל יקבע כללים להכרה בחלופות המאושרות, בשים לב, בין השאר, לשיטות בדיקה חלופיות שאושרו בידי ארגונים בין לאומיים, לרבות האיחוד האירופי.

מירב ישראלי: כללים כאמור יפורסמו ברשומות.

מירב ישראלי: על אף האמור בסעיף קטן (א), מצא המנהל כי קיים חשש ממשי הנוגע לבטיחות התמרוק ולפגיעה בבריאות המשתמשים ללא עריכת ניסוי בבעלי חיים, רשאי הוא להתיר את שיווק התמרוק אף אם נערך בתהליך ייצורו ניסוי בבעלי חיים, בהתקיים כל אלה: התמרוק מצוי בשימוש רחב  ולא ניתן להחליף את המרכיב שבו שלגביו התעורר החשש כאמור במרכיב אחד שתפקידו דומה.

מירב ישראלי: הפגיעה המסוימת בבריאות המשתמשים והצורך בעריכת ניסויי בבעלי חיים עולים מפרוטוקול ניסוי מפורט המהווה בסיס לעריכת הניסוי.

מירב ישראלי: המנהל יגיש לוועדת החינוך, התרבות והספורט של הכנסת דוח שנתי על היתרים שנתן לשיווק תמרוק לפי סעיף קטן (ג) והנימוקים למתן כל היתר.

מירב ישראלי: ( זה כדי שנוכל לעקוב אחרי ההיתרים המיוחדים).

מירב ישראלי: שר הבריאות רשאי לקבוע הוראות לביצוע סעיף זה, לרבות הוראות לעניין סימון תמרוק שבתהליך ייצור לא נערכו ניסויים בבעלי חיים ולעניין פרטים שיופיעו בסימון כאמור.

מירב ישראלי: אני מציעה, שמשרד הבריאות יסביר, למה הם חושבים שאין צורך בסיפה הזו.

רינת בכר: באירופה הסבירו לנו, שזה לא מקובל ולא נכון שחברה תדהר בזה שהיא שומרת על החוק.

רינת בכר: להגיד: "אני לא עושה ניסויים בבעלי חיים", ולשים את הסימן הזה, זה לא נכון.

רינת בכר: זה חוק.

אלכס מילר: אני מכיר כמה חברות נפט ששמים לוגו של ירוק.

אלכס מילר: הם מתגאים יפה מאוד.

רינת בכר: זו התפיסה האירופית, וחשבנו שנכון לאמץ אותה גם בארץ.

מירב ישראלי: אתם גם אומרים, שיש לכם תקנות כלליות, שבהם אפילו יהיה אסור לסמן.

רינת בכר: נכון.

מירב ישראלי: כלומר, ההצעה היא להוריד את הסיפה.

מירב ישראלי: השארנו שאלה, האם צריך פה התייעצות עם שר התמ"ת באישור ועדת העבודה והרווחה או ועדת החינוך.

אלכס מילר: אמרנו שהנושא הספציפי הזה יהיה בוועדת החינוך.

מירב ישראלי: משרד הבריאות ביקש שכל התקנות יהיו ביחד, ולכן אני מעלה את השאלה.

אלכס מילר: אבל אנחנו אחראים על נושא צער בעלי חיים.

איתן כבל: מה שתחליט.

איתן כבל: אתה יו"ר הוועדה.

אלכס מילר: נציגות משרד הבריאות, האם אי אפשר לשמור על כך שהנושא של צער בעלי חיים יבוא אלינו?

מירב ישראלי: גם אם אתם עושים סט של תקנות, אפשר להביא תקנה מסוימת לאישור של ועדה ספציפית.

שני קורח שמש: זה נורא ארוך.

אלכס מילר: מתי בפעם האחרונה הבאתם תקנות בנושא הזה לוועדת הרווחה?

רינת בכר: יש לנו תקנות מאוד ארוכות, וזה כבר עבר את האישור של משרד המשפטים.

אלכס מילר: האם אי אפשר להביא חלק לכאן?

אלכס מילר: האם לא טובה לכם ועדת החינוך.

אלכס מילר: אצלנו נחמד.

יהודית גידלי: נחמד ומהיר.

איתן כבל: כמי שמכיר את ועדות הכנסת, אני מציע לך שזה יבוא לפה.

אלכס מילר: בסופו של דבר הרציונאל הוא להתקדם כמה שיותר מהר.

אלכס מילר: בגלל העומס בוועדת הרווחה, לפעמים אתם יכולים להגיע למצב בו יש חוק הסדרים ואין שום דבר שעולה בוועדת הרווחה במשך חודש-חודש וחצי.

אלכס מילר: גם משרד החקלאות וגם משרד הבריאות היו עד היום כחלק מהדיונים של ועדת החינוך בכל מה שקשור לצער בעלי חיים, ולכן צריך לשמור על המנגנון הזה.

רינת בכר: אבל זה מדבר על תמרוקים בלבד, ולא מדבר על איסור ניסויים בצער בעלי חיים.

אלכס מילר: כשמסתכלים על רציונאל מאחורי כל תקנה, כמובן שיש הפרדה.

אלכס מילר: כל עוד הנושא מדבר על נושא הקשור לצער בעלי חיים, בצורה ישירה או בצורה עקיפה, זה מגיע לוועדת חינוך.

אלכס מילר: זה הנוהל.

אלכס מילר: גם מבחינה משפטית, הייעוץ המשפטי של הוועדה מומחה בכל מה שקשור לצער בעלי חיים.

אלכס מילר: ועדת הרווחה לא התעסקה בזה.

שני קורח שמש: אני אערוך בדיקה, ואני אחזיר תשובה.

מירב ישראלי: האם נכניס את העניין של התייעצות עם משרד התמ"ת?

רינת בכר: רצוי שלא.

דבורה מילשטיין: אם יש סימון.

מירב ישראלי: לא יהיה סימון.

מירב ישראלי: זה בתקנות, ומחר הם יכולים להחליט שכן יהיה סימון, אבל אם הם מתיישרים לפי הדירקטיבה האירופית אז יהיה איסור סימון.

איתן כבל: האם אתם מתעקשים על נושא הסימון?

רינת בכר: אנחנו אמצנו את הדירקטיבה האירופית.

רינת בכר: אנחנו לא רוצים להיות שונים מכל העולם, ורק אצלנו יסמנו.

רינת בכר: זה כאילו להגיד: אני שומר על החוק.

רינת בכר: כולם חייבים לשמור על החוק.

אלכס מילר: אם הנושא היה פרוץ והיה מנגנון המאפשר ייבוא, אז היית מחייב את אלה המקבלים החרגה לשים סימון.

אלכס מילר: ברגע שאסור, אז אסור.

אלכס מילר: ברוכים הבאים לתלמידים מרמת השרון.

אלכס מילר: חה"כ כבל וחה"כ חנין הביאו לנו חוק מאוד חשוב, שאוסר ייבוא של מוצרים קוסמטיים לישראל שנוסו על בעלי חיים.

אלכס מילר: אנחנו מחוקקים את החוק הזה בקריאה שנייה ושלישית, וכל מי שמשתמש בקוסמטיקה יידע שלא נערכו ניסויים על בעלי חיים בשביל לייצר את המוצר.

מירב ישראלי: יש כבר איסור כזה בארץ, ועכשיו יהיה גם איסור לייבא.

גלי דוידסון: האם יש מנגנון אכיפתי כלשהו לסימון?

מירב ישראלי: בישיבה מקדימה שהיתה המומחה ממשרד הבריאות הסביר לנו, איך בודקים תיק של תכשיר.

מירב ישראלי: שאלתי אותו גם, אם אתם עובדים מול המכס, והוא אמר לי שכן.

רינת בכר: מכיוון שאנחנו לא המשרד הממונה על המכס, אנחנו עובדים עם המכס בצורה של רישיון.

רינת בכר: כאשר נכנס מוצר לארץ, המכס מבקש לראות רישיון שאנחנו הנפקנו.

רינת בכר: רק אז הוא מכניס סחורה ארצה.

מירב ישראלי: כלומר, יש מנגנון של תיאום בין משרד הבריאות למכס, שמדבר על יבוא.

מירב ישראלי: לגבי שיווק בארץ, אני מבינה שגם בודקים תכשירים.

מירב ישראלי: הרי זה אוסר גם שיווק.

רינת בכר: אם המוצר נכנס ארצה, הוא משווק.

רינת בכר: לכן עוצרים אותו לפני שהוא נכנס.

מירב ישראלי: מה בנוגע לשיווק פנימי?

רינת בכר: מדובר בתוצרת הארץ, שגם כן מקבלת רישיון.

מירב ישראלי: הדרך האכיפתית היא רישיון.

מירב ישראלי: בנושא של ייבוא גם כן יש עבודה מול המכס.

שני קורח שמש: קיבלתי תשובה, שזה יהיה בוועדת עבודה.

אלכס מילר: כלומר, אתם רוצים להביא את כל התקנות, כולל את הנושא הזה, לוועדת העבודה ולא לפצל את זה.

מירב ישראלי: אנחנו נכתוב: באישור ועדת העבודה והרווחה.

מירב ישראלי: מה העמדה של משרד התמ"ת?

דבורה מילשטיין: אם אין סימון אנחנו לא צריכים להיות בתמונה.

מירב ישראלי: נשארו שני נושאים.

מירב ישראלי: הנושא הראשון הוא הנושא של התחילה.

מירב ישראלי: הצורך לדחות את הכניסה לתוקף של החוק נובעת מחופש העיסוק, של העוסקים בתחום להיערך לנושא.

מירב ישראלי: ביקשתי ממשרדי הממשלה להביא לנו תאריך.

מירב ישראלי: אנחנו הזמנו גם את נציגי איגוד לשכות המסחר.

זאב ברל: אני דיברתי איתם.

זאב ברל: שנתיים זה בסדר.

מירב ישראלי: הנוסח יהיה: "תחילתו של חוק זה בתום שנתיים מיום התחילה.

מירב ישראלי: עד יום התחילה יקבע המנהל כללים להכרה בחלופות המאושרות, לפי סעיף 55ב, כדי שאפשר יהיה ליישם את החוק.

מירב ישראלי: " זה גם מוסכם על משרד הבריאות.

מירב ישראלי: הנושא האחרון הוא הנושא של חומרי הניקוי.

איתן כבל: בהמשך לשיחה שהיתה לנו כאן, יש לנו בעיה עם הדירקטיבה.

איתן כבל: גם בעולם עוד לא יודעים איך להתמודד עם הסיפור הזה.

איתן כבל: מכיוון שאינני רוצה לעכב את הנושא של המוצרים הקוסמטיים, היועצת המשפטית לקחה על עצמה לבדוק מספר חלופות כדי שהדברים האלה לא יידחקו ויזרקו לתוך תהום הנשייה.

איתן כבל: לצערי, היא לא הצליחה למצוא מנגנון שישמור את הדבר הזה חי.

איתן כבל: לכן, אני אוציא את הסיפור של חומרי הניקוי.

איתן כבל: אני אביא אותו בקריאה טרומית, ואני מקווה שהמשרד ייתן לי כתף בעניין הזה ונמצא את הדרך המשותפת.

אלכס מילר: נציגי משרד התמ"ת, האם יש לכם בעיה לתמוך בכך בקריאה הטרומית, וברגע שתהיה לכם דירקטיבה אירופאית אנו נתקדם?

דב חנין: לי יש הצעה אחרת.

דב חנין: חבל לעשות את הדרך הזו ארוכה ומפותלת.

דב חנין: בדברי ההסבר ישנה סוגיה.

מירב ישראלי: יש חוות דעת של היועץ המשפטי, בניגוד למה שהיה בעבר, שבמקרה שאין עיגון בגוף הטקסט אנחנו לא יכולים לפצל את זה.

איתן כבל: לא הרחבנו.

איתן כבל: בדקנו כמה אופציות.

מירב ישראלי: בפעם הבאה אנחנו נעגן דברים בגוף הטקסט.

דב חנין: עם כל הכבוד ליועץ המשפטי, אני חושב שחוות הדעת הזו איננה נכונה ברמה הרעיונית.

דב חנין: דברי ההסבר הם חלק מהסוגיות שנמצאות בפני הוועדה.

מירב ישראלי: אם אתם רוצים, אתם יכולים לפנות אליו.

איתן כבל: אם זה ייכנס, זה יעכב את קידום החוק.

איתן כבל: זה לא שווה לעכב את החוק.

איתן כבל: החוק יותר מדי חשוב בכדי שנעכב אותו על דבר כזה.

מירב ישראלי: לא סתם הוא נתן את חוות הדעת הזו.

מירב ישראלי: זה יוצר בעיות.

דב חנין: אני בהחלט ער לבעיות.

דב חנין: אני חושב שהבעיות מחייבות התייחסות, אבל אני חושב שההחלטה הזו היא החלטה גורפת.

איתן כבל: זה אינסטינקט של כל חבר כנסת שקצת בקיא בחקיקה להגיד את הדבר הזה.

איתן כבל: זה נבדק, וכך גם חלופות נוספות לפיצול.

אלכס מילר: אני מציע שחה"כ כבל וחנין יעשו חוק נפרד לנושא הזה של חומרי הניקוי.

אלכס מילר: בשביל שזה יהיה אצלנו בשלוף, אנחנו נעביר את זה בקריאה הטרומית.

אלכס מילר: אני גם הייתי מציע לכם, להעלות את זה עד הקריאה הראשונה, ואז החוק הזה יכול לרוץ עם דין רציפות כל עוד שאין לכם דירקטיבה.

אלכס מילר: ברגע שתהיה לכם דירקטיבה אנחנו נחוקק את זה בקריאה השנייה והשלישית.

אלכס מילר: אם היינו עושים עכשיו פיצול, החוק הזה היה נשאר אחרי הקריאה הראשונה ולפני קריאה שנייה ושלישית, ואחרים היו יכולים לקדם אותו גם בכנסת הבאה.

אלכס מילר: בעיקרון, היינו יכולים לעשות את זה עכשיו אם היה לכך ביטוי בנוסח של החוק.

אלכס מילר: אני מציע, שתבדקו את העניין הזה.

אלכס מילר: ההמלצה שלנו, שיתמכו המשרדים.

אלכס מילר: כמובן שתהיה התחייבות של חברי כנסת שלא לקדם חקיקה לקריאה שנייה ושלישית כל עוד יש וטו של משרד התמ"ת.

אלכס מילר: תבדקו את העניין.

אלכס מילר: אני חושב, שזה הוגן.

אלכס מילר: יש פה חברי כנסת ותיקים והוגנים, שיודעים לעמוד אחרי ההתחייבויות שלהם כלפי הממשלה.

אלכס מילר: חה"כ אורלב, אתה רוצה להוסיף משהו?

זבולון אורלב: באתי להצביע ולתמוך בחוק היות ויש לי כמה מניות בהכנתו לקריאה ראשונה.

אלכס מילר: אני רוצה להודות ליו"ר ועדת החינוך לשעבר, היום יו"ר הוועדה לזכויות הילד, השר לשעבר, זבולון אורלב, על כך שהביא את החוק הזה לקראת קריאה שנייה ושלישית.

אלכס מילר: לי יש את הזכות לסיים את העבודה עליו.

אלכס מילר: אני מברך את חברי הכנסת היוזמים, חה"כ כבל וחה"כ חנין, ולצוות הוועדה: מירב ויהודית, ולמשרדים הממשלתיים, על כך שאתם יודעים לתת תמיכה בחקיקה שהיא מיטיבה עם כל הקשור לצער בעלי חיים.

אלכס מילר: אני מקווה, שגם בחוקים האחרים נוכל לזכות בתמיכה רחבה כזו.

אלכס מילר: אני מעלה להצבעה את הנוסח של החוק עם התיקונים שהביא חה"כ חנין ועם הסיכומים שהכנסנו לנוסח החוק.

אלכס מילר: מי בעד?

אלכס מילר: ה צ ב ע ה     בעד – 4 נגד – אין נמנעים – אין הצעת החוק התקבלה.

שני קורח שמש: יש לנו שינוי בסעיף 55ח(ה) ששם צריך להכריע, האם זה יהיה בהתייעצות עם השר.

שני קורח שמש: אנחנו לא רוצים שזה יהיה בהתייעצות עם השר.

מירב ישראלי: אמרנו שזה יהיה רק באישור ועדת העבודה והרווחה.

איתן כבל: זה מה שנשלחת לברר.

מירב ישראלי: הם אמרו, שאם אין סימון אז אין צורך בכך.

איתן כבל: אני רוצה להודות לידיד וחבר שלי, חה"כ זבולון אורלב, שלקח את החוק ובנחישות וברגישות עשה את זה באופן יוצא מן הכלל.

איתן כבל: אני מודה לך מקרב לב.

איתן כבל: אני מודה לך, אדוני היו"ר, שלא אמרת: "אני אשב, אני אלמד, אני אראה", וקידמת את העניין הזה.

איתן כבל: אני רוצה לומר עוד כמה מילים לתלמידים, איך החוק הזה בעצם התחיל.

איתן כבל: כמו רוב החקיקה שמתחילה בדברים פרוזאיים, אני קראתי באיזו כתבה שיש חברות, כמו חברת שיניים, וכיוון שאני ורעייתי מאוד רגישים לעניין הזה, רציתי לברר איך אפשר לדעת איזו חברה מבצעת ניסויים בבעלי חיים, כמו חברת משחת שיניים.

איתן כבל: הסתבר לי שאין.

איתן כבל: גברתי היועצת המשפטית, תדעי שאני הראשון שהעלה את הצעת החוק, שעדיין קיימת, שיהיה סימון של מוצרים.

איתן כבל: היה ויכוח, האם לכתוב מוצרים שנוסו או מוצרים שלא נוסו.

איתן כבל: בסופו של תהליך, אחרי ויכוחים לא פשוטים, הצעת החוק עברה בקריאה טרומית ולא התקדמה.

איתן כבל: אז הגיע השר גדעון סער, לקח את החוק וויתר על הסימון.

איתן כבל: פיצלנו את זה לשני חלקים.

איתן כבל: החוק הנוכחי פוצל לשניים: מה שהביא גדעון סער, שאומר שאסור לבצע ניסויים במוצרי קוסמטיקה.

איתן כבל: החוק הזה בא לבצע את ההשלמה, כך שלא ייבאו מוצרים שנוסו על בעלי חיים.

איתן כבל: אני מקווה, שכבר מחר נביא את החוק לקריאה שנייה ושלישית.

איתן כבל: אני חושב, שזה חוק שיש לו משמעויות גדולות וחשובות מאוד.

הדיה בורוביץ: אני רכזת שכבה מתיכון אלון ברמת השרון.

הדיה בורוביץ: אני רוצה לשאול שאלה.

הדיה בורוביץ: מי יכול להתנגד לחוק הזה?

אלכס מילר: אצלנו הוא עבר ואף אחד לא התנגד.

אלכס מילר: ראית את זה.

איתן כבל: בעבר היתה התנגדות של בעלי אינטרס – של החברות.

איתן כבל: זה מתחיל בחו"ל – חברות המייצרות את המוצרים השונים, וזה עובר דרך כל מיני הסכמי סחר בינינו לבין מדינות שונות.

איתן כבל: אפילו אני מופתע, איך זה עבר כל כך מהר.

איתן כבל: אני רוצה לומר, שישנה התקדמות מאוד גדולה, אפילו קפיצת מדרגה בשנים האחרונות, ביחס לכל הנושא של ניסויים בבעלי חיים.

איתן כבל: הכנסת הזו היא מהכנסות היותר רגישות לנושא הזה.

איתן כבל: בדרך יש עוד חקיקה רבה, ואני מקווה שנצליח גם בה.

הדיה בורוביץ: איך אתם מתכננים את האכיפה של החוק הזה?

אלכס מילר: השאלה הזו מופנית למשרדים הממשלתיים.

אלכס מילר: אנחנו מחוקקים, אנחנו נותנים להם עבודה, והם אלה שמבצעים.

אלכס מילר: מירב ישראלי:     	הסבירו לנו, שלכל תכשיר יש תיק שעובר למשרד הבריאות, ומשרד הבריאות בודק את כל מה שהוא צריך לבדוק לפי החוק, כאשר עכשיו הוא יצטרך לבדוק גם את הנושא של ניסויים על בעלי חיים, ורק אז הוא מנפיק רישיון.

אלכס מילר: אם מדובר בייבוא, המכס בודק את קיום הרישיון של משרד הבריאות.

אלכס מילר: אני פונה למשרדים הקשורים לאכיפה של כל החוקים הקשורים לבעלי חיים ואומר, שבעוד חודשים ספורים אנחנו נקיים ישיבה בנושא אכיפת החוקים שאנחנו מחוקקים כאן.

אלכס מילר: אני אבקש שתציגו בפנינו את הנתונים של המוצרים שנתפסו במכס, אכיפה מבחינת עונשים, כתבי אישום שהוגשו וכו'.

אלכס מילר: חשוב שהציבור יידע שישנה אכיפה רצינית מאוד, וזה לא שאנחנו עושים כאן דבר שבסופו של דבר אף אחד לא מבצע אותו.

אלכס מילר: ב-28.12 ביום צער בעלי חיים אנחנו נקיים כאן ישיבה.

אלכס מילר: חה"כ כבל הוא יו"ר השדולה להגנה על בעלי החיים.

אלכס מילר: אנחנו נאחל הצלחה לאותם חברים כנסת, שנרתמו לכל העניין הזה.

אלכס מילר: גם לכם התלמידים בהצלחה בבחינות ושירות נעים בצה"ל.

אלכס מילר: תודה רבה, הישיבה נעולה.